Felles KartdataBase

Felles KartdataBase (FKB) er en rekke datasett som sammen utgjør noe av de mest detaljerte og grunnleggende kartdataene i Norge.
FKB-spesifikasjonen eies av Geovekst-samarbeidet gjennom Geovekst-forum.

Dataene er i hovedsak konstruert på grunnlag av flyfotografering (omløpsfoto) som gjøres periodisk. Det gjøres løpende ajourhold av datasettene gjennom saksbehandling og oppmåling.

Sentral Felles KartdataBase (SFKB) er forvaltningsløsningen for FKB-data som administreres av Kartverket. Gjennom SFKB kan alle partene fortløpende både oppdatere og automatisk motta oppdateringer gjort av andre parter på FKB-datasett.

Datasett i FKB pr. 2019-01-01

FKB-AR5 - arealressurskart ut fra produksjonsgrunnlaget for jord- og skogbruk i målestokk 1:5000. NIBIO er fagansvarlig.

FKB-Arealbruk - beskriver den fysiske bruk av et geografisk område.

FKB-Bane - infrastruktur for jernbane.

FKB-BygnAnlegg - bygningsmessige anlegg som ikke er spesifisert i andre fagspesifikke FKB-datasett.

FKB-Bygning - alle typer bygninger, takoverbygg, beskrivende bygningslinjer (for eksempel mønelinje), samt bygningsvedheng. Koblet til Matrikkelen med bygningsnummer.

FKB-Høydekurve - data som er nødvendig for å beskrive terrengets form og høyde. Genereres hovedsakelig fra en terrengmodell basert på punktskyer fra laserskanning. Best informasjon om terrenget fås ved direkte bruk av punktskyen eller terrengmodellen.

FKB-Ledning - ledningsdata innenfor elektrisitet, elektrisk kommunikasjon, belysningsanlegg og ledningsanlegg tilknyttet bane. Inneholder kun objekter som er synlig i terrenget.

FKB-LedningVA - ledningsdata (kumlokk, sluk og hydrant) innenfor vann og avløp som er synlig i terrenget.

FKB-Lufthavn - et begrenset utvalg av objekttyper for lufthavner. Avinor har en mer detaljerte data.

FKB-Naturinfo - naturinformasjon som ikke faller inn under de andre naturressurskapitlene, konkret hekk, allé, innmålte trær og steiner.

FKB-Servitutt - stedfesting av positive og negative servitutter.

FKB-Tiltak - objekter som er registrert gjennom saksbehandling i kommunen. I utgangspunktet hendelser som i neste runde normalt vil materialisere seg i form av en ny bygning, et tilbygg eller i riving av en bygning.

FKB-TraktorvegSti - traktorveger, gangveger og stier med senterlinjegeometri. Må sees i sammenheng med FKB-Vegnett som inneholder vegnettet, som til sammen danner et samferdselsnettverk for kjørende, syklende og gående.

FKB-Vann - bekker, elver, kanaler, grøfter, innsjøer, isbreer og den topografiske delen av kyst og sjø. Kystkonturen er en del av FKB-Vann og fra og med FKB-Vann versjon 4.6 forvaltes Primærdata Kystkontur som en del av FKB-Vann.

FKB-Veg - omfatter de enkelte vegelementene som beskriver veglegemets geometri. I tillegg inngår tilhørende vegsituasjonsobjekter og flategeometri for traktorveger.

FKB-Vegnett - et nettverksdatasett over alle europa-, riks-, fylkes-, kommunale og skogsbilveger, samt alle private veger unntatt korte, private blindveger. Objektene inneholder gatenavn fra Matrikkelen. Vegnettet ajourføres i Nasjonal Vegdatabank, NVDB.

Prodktspesifikasjon FKB Generell del fra GeoNorge.no

Metadataoppføring for FKB på GeoNorge.no

Prosjektside for Sentral Felles KartdataBase på Kartverket.no 

Kartografi